20 Jesu o ne a bua jaana mo Therong ya kwa Thabeng: “Go itumela lona fa batho ba lo kgoba ba bo ba lo bogisa e bile ba bua ka lona selo le fa e ka nna sepe fela se se boikepo ka ntlha ya me, e bile ba aka. Ipeleng lo bo lo tlolake ka boipelo, e re ka maduo a lona a le magolo kwa magodimong; gonne ba ne ba bogisa baporofeti pele ga lona ka tsela eo.” (Mathaio 5:11, 12) Ke boammaaruri gore pogiso ga se selo se se itumedisang, mme gone selo se se re itumedisang ke go ema re nitame le fa re lebane le pogiso, go akaretsa le dipego tse di re senyang leina tsa babegadikgang. Fa re dira jalo re a bo re itumedisa Jehofa mme o tla re segofatsa. Bopelokgale jwa rona bo bontsha gore re na le tumelo ya mmatota e bile bo re tlhomamisetsa gore Jehofa o tla re amogela. Bo bontsha gore re ikanya Jehofa ka botlalo. Go ikanya Jehofa ka tsela e e ntseng jalo go botlhokwa thata mo Bakereseteng, jaaka setlhogo se se latelang se tla bontsha.